Document ID: 32012R0567

РЕГЛАМЕНТ ЗА ИЗПЪЛНЕНИЕ (ЕС) № 567/2012 НА СЪВЕТА
от 26 юни 2012 година
за изменение на Регламент за изпълнение (ЕС) № 917/2011 за налагане на окончателно антидъмпингово мито и окончателно събиране на временното мито, наложено върху вноса на някои керамични плочки с произход от Китайската народна република чрез добавяне на дружество към списъка на производителите от Китайската народна република, изброени в приложение I
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основният регламент“), и по-специално член 9 от него,
като взе предвид Регламент за изпълнение (ЕС) № 917/2011 на Съвета от 12 септември 2011 г. за налагане на окончателно антидъмпингово мито и окончателно събиране на временното мито, наложено върху вноса на някои керамични плочки с произход от Китайската народна република (2) („Регламент за изпълнение (ЕС) № 917/2011“), и по-специално член 3 от него,
като взе предвид предложението, представено от Европейската комисия („Комисията“) след консултация с Консултативния комитет,
като има предвид, че:
А. ПРЕДИШНА ПРОЦЕДУРА
(1)
С Регламент за изпълнение (ЕС) № 917/2011 Съветът наложи окончателно антидъмпингово мито върху вноса в Съюза на някои керамични плочки с произход от Китайската народна република („Китай“). Поради големия брой производители износители в Китай, които оказаха съдействие при разследването, довело до налагането на антидъмпинговото мито („първоначалното разследване“), беше съставена извадка от китайски производители износители, като на дружествата, включени в извадката, беше наложена индивидуална митническа ставка, варираща от 26,3 % до 36,5 %, докато за другите дружества, оказали съдействие, но които не бяха включени в извадката, беше определена митническа ставка от 30,6 %. Митническа ставка в размер на 69,7 % бе наложена на всички останали китайски дружества.
(2)
Член 3 от Регламент за изпълнение (ЕС) № 917/2011 предвижда, че когато нов производител износител в Китай представи достатъчно доказателства на Комисията за това, че:
-
не е изнасял за Съюза продуктите, описани в член 1, параграф 1 от посочения регламент, по време на периода на разследване (от 1 април 2009 г. до 31 март 2010 г.) („периодът на разследване“) (първият критерий);
-
не е свързан с някой от износителите или производителите в Китай, които са обект на антидъмпинговите мерки, наложени с посочения регламент (вторият критерий); както и
-
действително е изнесъл за Съюза разглежданите продукти след периода на разследване, на резултатите от което са базирани мерките, или е поел неотменимо договорно задължение да изнесе значително количество за Съюза (третият критерий);
тогава член 1, параграф 2 от посочения регламент може да бъде изменен, като на новия производител износител се предостави митническата ставка, приложима за дружествата, оказали съдействие, но които не са включени в извадката, т.е. 30,6 %.
Б. ЗАЯВЛЕНИЕ ЗА СТАТУТ НА НОВ ПРОИЗВОДИТЕЛ ИЗНОСИТЕЛ
(3)
Едно китайско дружество („заявителят“) е подало заявление за получаване на същия статут като дружествата, оказали съдействие при първоначалното разследване, които не са включени в извадката („статут на нов производител износител“).
(4)
Проведено беше проучване, за да се определи дали заявителят отговаря на критериите за получаване на статут на нов производител износител, както е определено в член 3 от Регламент за изпълнение (ЕС) № 917/2011.
(5)
На заявителя беше изпратен въпросник и той бе помолен да представи доказателства за това, че отговаря на трите критерия, посочени по-горе.
(6)
Бе преценено, че представените от китайския производител износител доказателства показват достатъчно ясно, че той отговаря на критериите, установени в член 3 от Регламент за изпълнение (ЕС) № 917/2011. Поради това на този производител износител може да се предостави митническата ставка, приложима за оказалите съдействие дружества, които не са включени в извадката (т.е. 30,6 %), и съответно името му може да бъде добавено към списъка на производителите износители в приложение I към Регламент за изпълнение (ЕС) № 917/2011.
(7)
Дружеството заявител и промишлеността в Съюза бяха уведомени за констатациите от проучването и им беше дадена възможност да представят становищата си.
(8)
Всички аргументи и твърдения на заинтересованите страни бяха анализирани и съответно взети предвид в случаите, когато имаше основание за това,
ПРИЕ НАСТОЯЩИЯ РЕГЛАМЕНТ:
Член 1
Към списъка на производителите от Китайската народна република, изброени в приложение I към Регламент за изпълнение (ЕС) № 917/2011, се прибавя следното дружество:
„Име
Допълнителен код по ТАРИК
Onna Ceramic Industries (China) Co., Ltd.
B293“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Люксембург на 26 юни 2012 година.

Labels: 18
3
4
1